Na temelju članka 14. Zakona o proračunu («Narodne novine», broj 87/08, 136/12 i 15/15) i članka 50. Statuta Grada Buja – Buie («Službene novine Grada Buja - Buie», broj 11/09, 05/11, 11/11, 03/13 i 05/18), Gradsko vijeće Grada Buja – Buie na sjednici održanoj 26.11.2020. godine, donijelo je

**ODLUKU**

**O IZVRŠAVANJU PRORAČUNA GRADA BUJA - BUIE**

**ZA 2021. GODINU**

**I OPĆE ODREDBE**

Članak 1.

(1) Ovom Odlukom uređuje se struktura prihoda, primitaka, rashoda i izdataka Proračuna Grada Buja - Buie za 2021. godinu (u daljnjem tekstu: Proračun), njegovo izvršavanje, upravljanje financijskom i nefinancijskom imovinom, opseg zaduživanja i davanje jamstava, korištenje namjenskih prihoda, prava i obveze korisnika proračunskih sredstava, ovlasti Gradonačelnika u izvršavanju Proračuna, te druga pitanja u svezi s izvršavanjem Proračuna.

Članak 2.

(1) U okviru razdjela i glava Proračuna Grada Buja – Buie raspoređeno kroz programe, projekte i aktivnosti osigurana su sredstva za rashode tijela Gradske uprave, proračunske korisnike i sve ostale korisnike koji su u posebnom dijelu određeni za nositelje sredstava.

(2) Korisnici proračunskih sredstava primjenjuju odredbe Zakona o proračunu i ove Odluke u dijelu koji se na njih odnosi.

(3) Proračunski korisnici Grada Buja - Buie u 2021. godini upisani u Registar sukladno Pravilniku o utvrđivanju korisnika proračuna i o vođenju registra korisnika proračuna jesu:

* Dječji vrtić Buje (RKP 36305)
* Talijanski dječji vrtić Mrvica (RKP 38663)
* Pučko otvoreno učilište Buje (RKP 48200)

(4) Sukladno odredbama Zakona o proračunu proračunski korisnici Grada Buje – Buie su i Mjesni odbori i Vijeće talijanske nacionalne manjine čije su aktivnosti iskazane u proračunu Grada.

**II STRUKTURA PRORAČUNA**

Članak 3.

1. Proračun se sastoji od općeg i posebnog dijela, te plana razvojnih programa.
2. Opći dio Proračuna se sastoji od računa prihoda i rashoda te računa financiranja.

U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine.

U računu financiranja iskazani su primici od financijske imovine i zaduživanja te izdaci za financijsku imovinu i za otplatu kredita i zajmova.

(3) Posebni dio sastoji se od plana rashoda i izdataka proračunskih korisnika iskazanih prema ekonomskoj, organizacijskoj, programskoj i funkcijskoj klasifikaciji te izvorima financiranja.

Organizacijskom klasifikacijom posebnog dijela Proračuna određena su tri razdjela koja odgovaraju upravnim odjelima i u sklopu kojih su planirane glave, unutar kojih se nalaze proračunski korisnici i ostali korisnici proračunskih sredstava.

(4) Plan razvojnih programa iskazan je kao pregled kapitalnih ulaganja za trogodišnje razdoblje, a sadrži ciljeve i prioritete razvoja Grada Buja – Buie povezane s programskom i organizacijskom klasifikacijom proračuna.

(5) Proračun Grada Buja – Buie je konsolidirani proračun i sadrži sve prihode i primitke te rashode i izdatke Grada Buja – Buie i proračunskih korisnika Grada Buja - Buie.

**III IZVRŠAVANJE PRORAČUNA**

Članak 4.

(1) Proračun se izvršava od 01. siječnja do 31. prosinca 2021. godine.

(2) Samo naplaćeni prihodi u kalendarskoj godini priznaju se kao prihodi Proračuna za 2021. godinu.

(3) Rashodi Proračuna su svi rashodi za koje je nastala obveza u 2021. godini, neovisno o njihovom plaćanju.

(4) Prihodi Proračuna ubiru se i uplaćuju u Proračun u skladu sa zakonom ili drugim propisima, a naplata prihoda nije ograničena procjenom prihoda u Proračunu.

(5) Sve uplate prihoda i primitaka, te sve isplate rashoda i izdatka Gradskog proračuna i proračunskih korisnika izvršavaju se putem jedinstvenog transakcijskog računa Gradskog Proračuna.

(6) Gradska riznica ima jedan transakcijski račun za sva plaćanja.

(7) Gradskom riznicom upravlja Upravni odjel za opće poslove odnosno Odsjek za proračun i financije.

(8) Proračunski korisnici upravnom tijelu iz stavka 7. podnose zahtjeve za plaćanje na teret jedinstvenog transakcijskog računa.

Članak 5.

1. Nalogodavac i odgovorna osoba za izvršavanje Proračuna u cjelini je Gradonačelnik.

(2) Upravni odjeli i proračunski korisnici mogu preuzeti obveze po ugovorima koji zahtijevaju plaćanje u sljedećim godinama samo uz pisanu suglasnost Gradonačelnika.

(3) Upravni odjel za opće poslove odnosno Odsjek za proračun i financije izvršava Proračun i dostavlja Gradonačelniku polugodišnji i godišnji izvještaj o izvršenju Proračuna. Polugodišnji i godišnji izvještaj o izvršenju Proračuna Gradonačelnik podnosi Gradskom vijeću u rokovima propisanim Zakonom o proračunu.

(4) Pročelnici upravnih odjela gradske uprave te čelnici pravnih osoba koje su korisnici Proračuna, odgovorni su za planiranje i izvršavanje svog dijela Proračuna.

(5) Odgovornost za izvršavanje Proračuna podrazumijeva odgovornost za:

- izvršavanje rashoda sukladno planiranim iznosima i namjenama,

- preuzimanje i verifikaciju obveza,

- izdavanje naloga za plaćanje po stvorenim obvezama

- prikupljanje proračunskih prihoda, te

- poduzimanje svih mjera za potpunu i pravodobnu naplatu prihoda u okviru svoje nadležnosti.

(6) Pročelnici tijela gradske uprave i čelnici pravnih osoba koje su korisnici Proračuna odgovorni su za zakonito, svrhovito, učinkovito i ekonomično raspolaganje proračunskim sredstvima.

Članak 6.

(1) Svaka isplata iz proračuna mora se temeljiti na vjerodostojnoj knjigovodstvenoj ispravi, kojom se dokazuje obveza plaćanja.

(2) Pročelnici upravnih odjela i čelnici pravnih osoba proračunskog korisnika, moraju prije isplate provjeriti poziciju proračuna i potvrditi potpisom pravni temelj i visinu isplate koja proizlazi iz knjigovodstvene isprave.

(3) Gradonačelnik odlučuje o stjecanju i otuđivanju nekretnina i pokretnina i drugom raspolaganju imovinom čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom ako je isto planirano u Proračunu i provedeno u skladu sa Zakonom, Statutom i posebnim propisima.

(4) O stjecanju i otuđivanju pokretnina i nekretnina i raspolaganju ostalom imovinom čija pojedinačna vrijednost prelazi iznos naveden u stavku 3. ovog članka odlučuje Gradsko vijeće.

(5) Gradsko vijeće Grada Buja – Buie suglasno je da Gradonačelnik Grada Buja - Buie donosi odluke i sklapa ugovore u postupcima javne nabave planiranim u 2021. godini za koja su sredstva osigurana Planom Proračuna Grada Buja - Buie za 2021. godinu i projekcijama za 2022. i 2023. godinu s odgovarajućim Programima.

(6) Gradonačelnik može na zahtjev dužnika, odobriti odgodu plaćanja ili obročnu otplatu uz primjereno osiguranje i kamatu, a u skladu s važećim zakonskim propisima.

(7) Gradonačelnik može donijeti odluku o otpisu potraživanja sukladno zakonskim propisima.

Članak 7.

(1) Korisnici moraju sredstva osigurana u Proračunu koristiti štedljivo i racionalno.

(2) Proračunska sredstva mogu se koristiti samo za namjene i do visine koja je određena u posebnom dijelu Proračuna, a u skladu s dinamikom realizacije prihoda Proračuna.

(3) Sredstva se korisnicima stavljaju na raspolaganje isključivo na osnovi pisanog dokumenta (isprave) iz koje je vidljivo:

* da je namjena odobrena u Proračunu
* da je iznos stvorene obveze u visini odobrenog iznosa
* da je obveza likvidirana od odgovorne osobe čelnika proračunskog korisnika odnosno pročelnika nadležnog upravnog odjela ili Gradonačelnika Grada Buja – Buie.

Članak 8.

(1) Rashodi i izdaci Proračuna koji se financiraju iz namjenskih prihoda i primitaka izvršavat će se do iznosa naplaćenih prihoda i primitaka za te namjene.

(2) Iznimno od odredbe iz stavka 1. ovog članka, Gradonačelnik može odlučiti da se pojedini rashodi i izdaci, u slučaju nepravovremene naplate namjenskih prihoda i primitaka, pokrivaju na i teret ostalih proračunskih prihoda, a najviše do visine planiranih odnosno ugovorenih iznosa.

(3) Namjenski prihodi i primici koji nisu iskorišteni u prethodnoj godini prenose se u Proračun za tekuću proračunsku godinu.

(4) Uplaćene i prenesene, a manje planirane pomoći, donacije i prihodi za posebne namjene mogu se izvršavati iznad iznosa utvrđenih u Proračunu, a do visine uplaćenih, odnosno prenesenih sredstava.

(5) Uplaćeni i preneseni, a manje planirani namjenski primici od zaduživanja mogu se izvršavati iznad iznosa utvrđenih u proračunu, a do visine uplaćenih, odnosno prenesenih sredstava, uz prethodnu suglasnost Gradonačelnika.

(6) Uplaćene i prenesene, a neplanirane pomoći, donacije, prihodi posebne namjene i namjenski primici od zaduživanja, mogu se koristiti za naknadno utvrđene projekte, uz prethodnu suglasnost Gradonačelnika za otvaranje novog izvora / aktivnosti / stavke u proračunu.

Članak 9.

(1) Prednost u podmirivanju rashoda i izdataka imaju izdaci za otplatu duga i pokriće danih jamstava, zatim rashodi za financiranje rada tijela Gradske uprave i proračunskih korisnika, rashodi za provođenje socijalnog programa, financiranje kapitalnih izdataka i ostalih rashoda utvrđenih zakonom, ovisno o mogućnostima Proračuna.

Članak 10.

(1) Proračunski korisnici mogu zapošljavati nove djelatnike, bez obzira da li se radi o zamjenama zbog odlaska u mirovinu ili o novim potrebama u skladu sa sistematizacijom, samo uz prethodnu suglasnost Gradonačelnika Grada Buja - Buie.

(2) Proračunski korisnici su obvezni Upravnom odjelu za opće poslove dostaviti rješenje o zasnivanju i prestanku radnog odnosa zaposlenika u roku od 8 dana od dana zasnivanja ili prestanka radnog odnosa.

Članak 11.

(1) Korisnici Proračuna dužni su postupak nabave robe, radova i usluga obavljati sukladno odredbama važećeg Zakona o javnoj nabavi, internim aktima i drugim zakonskim propisima koji uređuju ovo područje.

Članak 12.

(1) U Proračunu Grada Buja – Buie planirana su sredstva za proračunsku zalihu u iznosu od 100.000,00 kuna.

(2) Sredstva proračunske zalihe mogu se koristiti za nepredviđene namjene za koje u Proračunu nisu osigurana sredstva, ili za namjene za koje se tijekom godine pokaže da za njih nisu utvrđena dovoljna sredstva jer ih pri planiranju Proračuna nije bilo moguće predvidjeti.

Sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških nesreća ili izvanrednih događaja i ostalih nepredvidivih nesreća, te za druge nepredviđene rashode tijekom godine.

(3) O korištenju sredstava proračunske zalihe odlučuje Gradonačelnik.

(4) Prilikom podnošenja polugodišnjeg i godišnjeg izvještaja o izvršenju Proračuna, Gradonačelnik je obvezan izvijestiti Gradsko vijeće o korištenju sredstava proračunske zalihe.

Članak 13.

(1) Prihodi koje ostvare proračunski korisnici obavljanjem poslova na tržištu (vlastiti prihodi) koristit će se sukladno usvojenim financijskim planovima proračunskih korisnika na način utvrđen Odlukom o mjerilima i načinu korištenja vlastitih i namjenskih prihoda proračunskih korisnika Grada Buja - Buie.

(2) Sredstva vlastitih prihoda uplaćuju se na jedinstveni transakcijski račun Gradskog Proračuna uz obvezu podnošenja tromjesečnog izvješća o naplati i korištenju istih Upravnom odjelu za opće poslove odnosno nadležnom Odsjeku za lokalnu samoupravu, društvene djelatnosti i gospodarstvo i to najkasnije do 15.-tog u mjesecu po završetku tromjesečja.

(3) Korisnici mogu preuzimati obveze i plaćati ih po stavkama rashoda za čije su financiranje planirani vlastiti prihodi isključivo do iznosa naplaćenih vlastitih prihoda.

(4) Vlastiti prihodi proračunskih korisnika koji se ne iskoriste u tekućoj proračunskoj godini u pravilu se prenose u proračun za narednu proračunsku godinu, osim ako posebnom odlukom predstavničko ili izvršno tijelo ne odluči drugačije.

(5) Vlastiti prihodi korisnika planiraju se u konsolidiranom proračunu i iskazuju prilikom izrade i predaje financijskih izvještaja o konsolidiranom proračunu, te polugodišnjeg i godišnjeg izvještaja o izvršenju proračuna.

(6) Pomoći i donacije u novcu koje ostvaruju proračunski korisnici uplaćuju se na jedinstveni transakcijski račun Gradskog proračuna.

(7) Proračunski korisnici dužni su dostaviti sve potrebne podatke i izvješća koja se od njih zatraže u zadanom roku.

Članak 14.

(1) Prihodi što ih mjesni odbori i Vijeće Talijanske nacionalne manjine ostvare obavljanjem djelatnosti, iz donacija i drugih izvora, namjenski su prihodi Proračuna za mjesne odbore i Vijeće Talijanske nacionalne manjine i uplaćuju se na jedinstveni transakcijski račun Gradskog proračuna.

(2) Mjesni odbori i Vijeće Talijanske nacionalne manjine mogu preuzimati obveze po stavkama rashoda za čije su financiranje planirani prihodi iz stavka 1. ovoga članka, isključivo do iznosa naplaćenih prihoda.

Članak 15.

(1)Plaćanje predujma moguće je ugovoriti samo u iznimnim slučajevima, uz prethodnu suglasnost Gradonačelnika.

(2)Bez suglasnosti iz stavka 1. ovog članka mogu se plaćati obvezne objave u glasilima, godišnje pretplate na stručnu literaturu i ostale isplate do najvišeg pojedinačnog iznosa od 10.000,00 kuna.

Članak 16.

(1) Instrumente osiguranja plaćanja, kojima se stvaraju obveze na teret Proračuna priprema Upravni odjel za opće poslove, a potpisuje Gradonačelnik.

(2)Instrumenti osiguranja plaćanja primljeni od pravnih i fizičkih osoba kao sredstvo osiguranja naplate potraživanja ili izvođenja radova i usluga, dostavljaju se na evidentiranje i čuvanje Upravnom odjelu za opće poslove.

Članak 17.

(1) Pogrešno ili više uplaćeni prihodi u Proračun, vraćaju se uplatiteljima na teret tih prihoda, a temeljem zahtjeva uplatitelja i dokaza o pogrešno ili više uplaćenom prihodu.

(2) Nalog za povrat potpisuje pročelnik Upravnog odjela u čijoj je nadležnosti naplata tih prihoda odnosno čelnik proračunskog korisnika.

Članak 18.

(1) Sredstva raspoređena za plaće zaposlenika gradske uprave isplaćivat će se na temelju obračuna izvršenog u skladu s odredbama Odluke o osnovici i koeficijentima za obračun plaće Gradonačelnika/ce i Zamjenika/ce Grada Buja kada dužnost obavljaju profesionalno, Odluke o koeficijentima za obračun plaće službenika i namještenika Gradske uprave Grada Buja, Kolektivnog ugovora za zaposlenike u jedinicama lokalne samouprave i upravnim odjelima Istarske županije, te drugim zakonima koji uređuju ovo područje.

(2) Sredstva za plaće zaposlenika kod proračunskih korisnika isplaćivat će se na temelju podnesenog zahtjeva. Radi pravodobnog osiguranja sredstava proračunski korisnici dostavljaju zahtjeve nadležnom upravnom odjelu najkasnije do 5. u mjesecu za prethodni mjesec.

Članak 19.

(1) Naknade dužnosnicima i radnim tijelima isplaćivat će se temeljem Odluke o naknadama vijećnicima, članovima radnih tijela i članovima vijeća mjesnih odbora Grada Buja.

Članak 20.

(1) Sredstva namijenjena za rad političkih stranaka i nezavisnih listi u Gradskom vijeću Grada Buja - Buie rasporedit će se u skladu s Odlukom o financiranju političkih stranaka i nezavisnih listi.

Članak 21.

(1) Upravni odjel za opće poslove doznačuje sredstva donacija i pomoći korisnicima utvrđenim u Proračunu i po provedenim javnim pozivima ili natječajima u skladu s raspoloživim sredstvima i odredbama sklopljenih Ugovora, a iznimno po posebnom zahtjevu kojeg odobrava Gradonačelnik.

(2) Donacije i pomoći za koje je zakonom ili ugovorom određena dinamika plaćanja isplaćuju se prema zakonu odnosno ugovorom utvrđenom dinamikom.

Članak 22.

(1) Ako tijekom godine dođe do povećanja rashoda i izdataka ili smanjenja prihoda i primitaka Gradonačelnik može za uravnoteženje Proračuna poduzeti mjere propisane zakonom.

(2) Ako se primjenom privremenih mjera Proračun ne uravnoteži, predložit će se Izmjene i dopune Proračuna, koje donosi Gradsko vijeće.

(3) Gradonačelnik može posebnom odlukom odobriti preraspodjelu sredstava unutar pojedinog razdjela, s time da povećanje pojedine stavke ne može biti veće od 5% sredstava utvrđenih na stavci koja se umanjuje.

(4) Iznimno od odredbe stavka 3. ovoga članka, preraspodjela sredstava može se izvršiti najviše do 15% sredstava utvrđenih na stavci rashoda, ako se time osigurava povećanje sredstava učešća Grada planiranih u Proračunu za financiranje projekata koji se sufinanciraju iz sredstava Europske unije, ako to odobri Gradonačelnik.

(5) O izvršenim preraspodjelama Gradonačelnik je dužan polugodišnje i godišnje izvijestiti Gradsko vijeće.

**IV UPRAVLJANJE IMOVINOM**

1. **Upravljanje financijskom imovinom**

Članak 23.

(1) Raspoloživa novčana sredstva Proračuna Grada Buja - Buie u 2021. godini mogu se kratkoročno oročiti kod poslovnih banaka poštujući načela sigurnosti, likvidnosti i isplativosti ulaganja.

(2) Ugovor o oročavanju sredstava potpisuje Gradonačelnik.

(3) Prihodi od upravljanja novčanim sredstvima prihodi su Proračuna.

(4) Novčana sredstva mogu se oročiti s rokom povrata do 31. prosinca 2021. godine.

Članak 24.

(1) Odluku o prodaji dionica ili udjela u kapitalu pravnih osoba donosi Gradsko vijeće, ako to nije u suprotnosti s posebnim zakonima.

(2) Ostvarena sredstva od prodaje dionica i udjela u kapitalu, mogu se koristiti samo za otplatu duga ili za nabavu imovine.

(3) Odluku o kupnji dionica ili udjela trgovačkog društva, ako su za te namjene osigurana sredstva u Proračunu i ako se time štiti javni interes, odnosno interes Grada Buja - Buie, donosi Gradsko vijeće.

1. **Upravljanje nefinancijskom dugotrajnom imovinom**

Članak 25.

(1) Upravljanje nefinancijskom imovinom podrazumijeva njezino korištenje, održavanje i davanje u zakup.

(2) Upravni odjel nadležan za upravljanje gradskom imovinom i čelnik proračunskog korisnika dužni su voditi registar imovine odnosno popis o imovini u skladu sa zakonom i istom upravljati brigom dobrog gospodara.

(3) Sredstva za održavanje i osiguranje dugotrajne nefinancijske imovine osiguravaju se u Proračunu Grada Buja - Buie.

(4) Poslove sklapanja ugovora s osiguravateljima i naplatu šteta obavlja Upravni odjel nadležan za upravljanje gradskom imovinom.

(5) Ugovore u svezi kupnje, prodaje, odnosno drugih oblika stjecanja i otuđenja nekretnina potpisuje Gradonačelnik.

Članak 26.

(1) Knjigovodstvena evidencija nefinancijske dugotrajne imovine Grada vodi se u Odsjeku za proračun i financije.

(2) Pročelnici upravnih odjela gradske uprave dužni su dostaviti podatke o svakoj poslovnoj promjeni na imovini kojom upravljaju Odsjeku za proračun i financije.

Članak 27.

(1) Kapitalne pomoći za ulaganja u nefinancijsku imovinu planirane proračunom i koje se iz sredstava proračuna doznačuju trgovačkom društvu u većinskom vlasništvu Grada, reguliraju se posebnim ugovorom.

**V ZADUŽIVANJE I DAVANJE JAMSTVA**

Članak 28.

(1) Grad Buje – Buie može se dugoročno zadužiti za investiciju koja se financira iz proračuna, a koju potvrdi predstavničko tijelo uz suglasnost Vlade, a na prijedlog ministra financija odnosno u skladu s odredbama Zakona o proračunu i Pravilnika o postupku zaduživanja te davanja jamstava i suglasnosti JLP(R)S.

(2) Ugovor o zaduživanju sklapa Gradonačelnik na osnovi donesenog proračuna uz suglasnost Vlade, a na prijedlog ministra financija. Suglasnost o zaduženju obavezni je prilog ugovora o zaduživanju.

Članak 29.

(1) U Planu proračuna za 2021. godinu, odnosno u Računu financiranja nisu planirana nova dugoročna kreditna zaduženja.

Članak 30.

(1) Grad Buje – Buie, ustanove čiji je osnivač Grad i trgovačka društva u većinskom vlasništvu Grada mogu sklopiti ugovor o javno privatnom partnerstvu uz mišljenje Ministarstva financija i drugih tijela prema posebnim propisima koji uređuju javno privatno partnerstvo te u skladu s odredbama Zakona o proračunu.

Članak 31.

1. Grad Buje - Buie može se kratkoročno zadužiti najduže do 12 mjeseci isključivo za premošćivanje jaza nastalog zbog različite dinamike priljeva sredstava i dospijeća obveza, u skladu s odredbama Zakona o proračunu.

Članak 32.

(1) Pravne osobe u većinskom vlasništvu ili suvlasništvu Grada i ustanove čiji je osnivač Grad Buje - Buie, mogu se dugoročno zadužiti samo za investiciju i uz suglasnost Gradskog vijeća Grada Buja - Buie uz uvjete i na način propisan Zakonom.

(2) Grad Buje – Buie vodi evidenciju zaduženja iz točke 1. ovog članka.

(3) Izdane suglasnosti uključuju se u opseg mogućeg zaduživanja Grada prema uvjetima propisanim u važećim zakonskim propisima.

Članak 33.

(1) Grad može dati jamstvo za ispunjenje obveza pravnoj osobi u većinskom izravnom ili neizravnom vlasništvu i ustanovi čiji je osnivač na temelju odluke Gradskog vijeća i uz prethodnu suglasnost ministra financija.

(2) Ugovor o jamstvu potpisuje Gradonačelnik.

(3) Dana jamstva uključuju se u opseg zaduženja Grada.

(4) Davanje jamstva uvjetovat će se osiguranjem naplate na temelju zaloga imovine tražitelja jamstva, odnosno drugim instrumentima osiguranja.

(5) Ako su za ispunjenje obveza iz ugovora o zajmu ili drugih obveza, za koje je Grad dao jamstvo, korištena sredstva proračuna, uspostavlja se potraživanje od glavnog dužnika umjesto kojega je bila plaćena obveza.

(6) Gradonačelnik odmah nakon izvršenja plaćanja obveza iz stavka 5. ovoga članka pokreće postupak za naplatu regresnog zahtjeva od glavnoga dužnika na osnovi ugovorenog sredstva osiguranja potraživanja.

**VI OSTALE ODREDBE**

Članak 34.

(1) Upravni odjeli Grada Buja – Buie imaju pravo i obvezu nadzora i kontrole namjenskog trošenja proračunskih sredstava svih pravnih i fizičkih osoba iz svoje nadležnosti, a koje dobivaju sredstva iz Proračuna.

(2) Korisnici proračunskih sredstava Grada Buja– Buie dužni su nadležnom upravnom odjelu dostaviti godišnji izvještaj o potrošnji proračunskih sredstava na propisanom obrascu uz izvještaj o izvršenju programa, projekata i aktivnosti. Godišnji izvještaj dostavlja se najkasnije do 31. ožujka tekuće godine za prethodnu godinu.

(3) Korisnici su obvezni dati sve potrebne podatke, isprave i izvješća koja se od njih zatraže. Od korisnika koji ne dostave propisana izvješća zatražit će se povrat doznačenih sredstava i uskratit će se ugovaranje sufinanciranja programa i projekata u narednoj kalendarskoj godini.

(4) Ako se prilikom obavljanja nadzora i kontrole utvrdi da su sredstva bila korištena protivno odredbama Ugovora, izvijesti će se Gradonačelnik i poduzeti mjere da se izvrši povrat nenamjenski utrošenih sredstava.

**VII ZAVRŠNE ODREDBE**

Članak 35.

Ova Odluka stupa na snagu osmi dan od objave u Službenim novinama Grada Buja - Buie, a primjenjuje se od 01.01.2021. godine

Klasa: 400-06/20-01/17

Urbroj: 2105/01-02/01-20-31

Buje, 26.11.2020.

**GRADSKO VIJEĆE GRADA BUJA - BUIE**

PREDSJEDNIKGRADSKOG VIJEĆA

**Rino Duniš, v.r.**